Diari Oficial de la Generalitat Valenciana


Sumari del DOGV 3224, del 17-04-1998 (1998/2863)

RESOLUCIÓ de 7 d'abril de 1998, de la Direcció General d'Ordenació i Innovació Educativa i Política Lingüística, per la qual es donen instruccions sobre l'avaluació i la promoció de l'alumnat d'Educació Secundària Obligatòria.
----------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/res/1998/04/07/(1)/dof/vci/html**

### Dades del document

Número de DOGV
:   3224

Data del DOGV
:   17-04-1998

Secció del DOGV
:   I. DISPOSICIONS GENERALS

Número del document
:   1998/2863


Data del document
:   07-04-1998

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

RESOLUCIÓ de 7 d'abril de 1998, de la Direcció General d'Ordenació i Innovació Educativa i Política Lingüística, per la qual es donen instruccions sobre l'avaluació i la promoció de l'alumnat d'Educació Secundària Obligatòria. [1998/X2863]
  
L'Educació Secundària Obligatòria és l'etapa que suposa la finalització de l'educació obligatòria, en la qual els alumnes i les alumnes desenrotllen les capacitats necessàries per a prosseguir els seus estudis o integrar-se en l'activitat laboral.
  
El Decret 47/1992, de 30 de març, del Govern Valencià, ha establit el currículum de l'Educació Secundària Obligatòria a la Comunitat Valenciana, determinant els objectius de l'etapa i de les distintes àrees que en ella s'han d'impartir, així com els continguts i els criteris d'avaluació corresponents a cada una d'elles, que són els elements que configuren el currículum.
  
El mencionat decret disposa que l'avaluació dels aprenentatges de l'alumnat de l'Educació Secundària Obligatòria es realitzarà des de les diferents àrees i matèries del currículum, sent contínua i integradora, de manera que permeta avançar un alumne o una alumna que haja aconseguit globalment els objectius educatius del primer cicle o d'algun dels cursos del segon cicle, encara que no haja sigut avaluat positivament en alguna de les àrees o matèries. La maduresa de l'alumne i de l'alumna i les seues possibilitats de progrés en els estudis posteriors són els criteris que el decret fixa per a decidir la seua promoció i el seu dret a obtindre el títol de Graduat en Educació Secundària.
  
L'Ordre de 23 d'abril de 1993, sobre avaluació en Educació Secundària Obligatòria, assenyala que el professorat actuarà de manera col·legiada, tant al llarg del procés d'avaluació com en l'adopció de les decisions resultants del procés, respecte a la promoció o la repetició dels alumnes i de les alumnes.
  
A més, la mencionada ordre encomana als centres docents l'especificació dels criteris d'avaluació i de promoció de l'alumnat, i també la determinació del procediment per a adoptar les decisions en el procés d'avaluació, que hauran de constar en el projecte curricular.
  
En el curs escolar en què finalitza de manera general el primer cicle de l'Educació Secundària Obligatòria, la Direcció General d'Ordenació i Innovació Educativa i Política Lingüística, arreplegant la preocupació del professorat, ha iniciat un estudi per a facilitar orientacions i propostes que ajuden als equips de professors i professores que han d'avaluar i prendre les decisions consegüents de promoció o de repetició de l'alumnat.
  
De la mateixa forma, per a facilitar als centres docents l'especificació de criteris d'avaluació i de promoció o repetició, i la determinació del procediment per a decidir les qualificacions, la promoció i la proposta d'expedició del títol, en ús de les atribucions atorgades en la disposició final de l'Ordre de 23 d'abril de 1993, he resolt dictar les següents instruccions:
  
Primera
  
L'avaluació dels aprenentatges de l'alumnat de l'Educació Secundària Obligatòria serà contínua i, per tant, tindrà com a finalitat analitzar tot el procés d'ensenyament i aprenentatge, cosa que permetrà detectar les dificultats dels alumnes en el moment en què es produeixen, indagar-ne les causes i, en conseqüència, adequar les activitats programades i les estratègies didàctiques adoptades.
  
Segona
  
L'avaluació dels aprenentatges de l'alumnat de l'Educació Secundària Obligatòria es realitzarà des de les diferents àrees i matèries del currículum d'una manera integrada, és a dir, considerant que el referent comú són les capacitats establides en els objectius generals de l'etapa, o la concreció que se n'haja fet per al primer cicle o per a cada un dels cursos del segon cicle.
  
Tercera
  
1. El claustre de professors determinarà els procediments i els criteris generals que s'han de seguir per a avaluar la progressió en l'aprenentatge de l'alumnat, tenint com a referents l'adaptació i la concreció que s'haja realitzat a les característiques de l'alumnat i al context del centre de:
  
- els objectius generals de l'etapa i de cada una de les àrees i matèries del currículum, expressats com a capacitats que els alumnes i les alumnes han de desenrotllar.
  
- els criteris d'avaluació fixats pel Decret 47/1992, de 30 de març, que estableix el currículum de l'Educació Secundària Obligatòria a la Comunitat Valenciana.
  
2. Així mateix, el claustre de professors determinarà els procediments i els criteris específics que s'han de seguir per a avaluar la progressió en l'aprenentatge de l'alumnat que presente necessitats educatives especials al qual se li haja de realitzar alguna adaptació curricular significativa.
  
Quarta
  
1. El claustre de professors determinarà igualment els criteris per a decidir la promoció dels alumnes i de les alumnes quan no hagen sigut avaluats positivament en alguna de les àrees o matèries del primer cicle o del tercer curs de l'etapa.
  
2. Per a acordar els citats criteris és tindrà en compte que l'avaluació en l'Educació Secundària Obligatòria és contínua i integradora, i per tant, els criteris de promoció no es podran determinar només en funció del número d'àrees o matèries en què cada alumne o alumna no haja sigut avaluat positivament, sinó que es fixaran valorant si l'alumne o l'alumna ha desenrotllat les capacitats suficients per a continuar el seu procés d'aprenentatge en el curs següent.
  
3. De la mateixa forma, es fixaran els criteris per a decidir al finalitzar el quart curs de l'etapa la proposta d'expedició del títol de Graduat en Educació Secundària per a aquells alumnes i aquelles alumnes que no hagen sigut avaluats positivament en algunes àrees o matèries. En tal cas, es valorarà si l'alumne o l'alumna ha desenrotllat les capacitats suficients per a poder continuar els seus estudis o integrar-se en l'activitat laboral.
  
Quinta
  
1. Els acords del claustre a què es fa referència en les instruccions tercera i quarta constaran en un document escrit que formarà part del corresponent projecte curricular. Eixos acords es faran públics per tal que siguen coneguts per l'alumnat i les seus famílies, a través del procediment que determine la direcció del centre.
  
2. La comissió de coordinació pedagògica, en el seu cas, serà l'encarregada de presentar al claustre de professors, per a la seua aprovació, les propostes corresponents als procediments i als criteris d'avaluació de l'aprenentatge i als criteris de promoció de l'alumnat, a què fan referència les instruccions tercera i quarta.
  
Sisena
  
a) L'avaluació dels aprenentatges de l'alumnat serà realitzada pel conjunt dels professors del respectiu grup d'alumnes, coordinats pel tutor o la tutora i assessorats pel departament d'orientació del centre.
  
b) El professorat del grup actuarà com un òrgan col·legiat, tant al llarg del procés d'avaluació com en l'adopció de les decisions resultants del procés. Les decisions es procurarà que s'adopten de comú acord entre tot el grup de professors; només en aquells casos en què no siga possible, s'adoptaran per una majoria qualificada de dos terços dels components del respectiu grup de professors.
  
c) En l'acta que estendrà el tutor o la tutora de cada grup per a cada sessió d'avaluació, constaran tots els acords i totes les decisions que s'adopten, com a conseqüència del procés d'avaluació.
  
Setena
  
En l'última sessió d'avaluació del primer cicle i del tercer curs de l'Educació Secundària Obligatòria, el conjunt de professors del respectiu grup d'alumnes adoptarà, segons corresponga, un dels següents acords respecte als i les alumnes que no hagen sigut avaluats positivament en totes les àrees i matèries del currículum:
  
a) Si els alumnes o les alumnes cursen per primera vegada el segon o el tercer curs de l'etapa, la seua permanència un any més en el curs corresponent o la seua promoció al curs següent. Per a prendre la decisió es tindran en compte els següents criteris:
  
- la maduresa de l'alumne o de l'alumna.
  
- les seues possibilitats de progrés en el nou curs. A tal efecte, s'analitzaran i ponderaran les dificultats observades en les diferents àrees i matèries per tal de determinar en quin grau poden impedir un adequat desenrotllament del seu procés d'aprenentatge en el curs següent.
  
b) Si és la segona vegada que cursen el segon o el tercer curs de l'etapa, la seua promoció automàtica al curs següent.
  
c) Si els alumnes o les alumnes tenen més de setze anys o els compliran durant l'any natural del començament del curs, la proposta d'incorporació a un programa de diversificació curricular. La proposta es podrà realitzar, de manera general, al finalitzar el tercer curs. Els centres que impartisquen els dos cicles de l'Educació Secundària Obligatòria podran realitzar també eixa proposta als alumnes que finaltizen el primer cicle.
  
Vuitena
  
En l'última sessió d'avaluació del quart curs de l'etapa, el conjunt de professors del respectiu grup d'alumnes adoptarà, segons corresponga, un dels següents acords respecte als alumnes i les alumnes que no hagen sigut avaluats positivament en totes les àrees i matèries del currículum:
  
a) Proposta d'expedició del títol de Graduat en Educació Secundària. Per tal de prendre la decisió s'analitzaran i ponderaran els següents aspectes:
  
- la maduresa de l'alumne o de l'alumna.
  
- les seues possibilitats de progrés en els estudis posteriors o bé la seua integració en l'activitat laboral.
  
b) Permanència d'un any més en quart, si és la primera vegada que el cursen, o incorporació a un programa de diversificació curricular. Aqueix acord s'adoptarà en aquells casos en què es considere que els alumnes o les alumnes tenen possibilitats d'obtindre el títol de Graduat en Educació Secundària a través d'una de les anteriors opcions.
  
c) Si els alumnes o les alumnes ja han repetit algun curs en l'Educació Secundària Obligatòria i es considera que no tenen possibilitats d'obtindre el títol de Graduat en Educació Secundària, ni realitzant una segona repetició extraordinària ni a través d'un programa de diversificació curricular, l'expedició d'una acreditació dels estudis realitzats en la qual constaran les qualificacions obtingudes en les distintes àrees i matèries.
  
Novena
  
a) Al final del primer cicle i de cada un dels cursos del segon cicle, abans de l'última sessió d'avaluació del curs escolar, el tutor o la tutora demanarà d'aquells alumnes o d'aquelles alumnes que hagen tingut dificultats d'aprenentatge, i dels seus pares o tutors, la informació complementària que puga ser d'interès, per tal que el corresponent grup de professors adopte les decisions que són conseqüència del procés d'avaluació.
  
b) En els casos en què els alumnes o les alumnes no hagen sigut avaluats positivament en totes les àrees i matèries, s'indicaran, en l'informe d'avaluació individualitzat, les dificultats mostrades per l'alumne o l'alumna en les àrees o matèries avaluades negativament i les mesures educatives complementàries o d'adaptació curricular necessàries perquè puguen superar les dificultats assenyalades. Als alumnes i a les alumnes i als seus pares o tutors se'ls facilitarà informació escrita sobre tots els aspectes mencionats.
  
Deu
  
Al finalitzar l'Educació Secundària Obligatòria totes les alumnes i tots els alumnes rebran un document de caràcter confidencial, firmat pel tutor o la tutora i visat pel director o per la directora del centre, en el qual figurarà una orientació sobre el seu futur acadèmic i professional, que en cap cas serà prescriptiva.
  
Onze
  
Respecte a les reclamacions es farà el que disposen l'Ordre de 23 de gener de 1990 (DOGV 7.02.94), i la Resolució de 23 de gener de 1990 (DOGV 7.02.94).
  
Dotze
  
La Inspecció d'Educació assessorarà als centres i proposarà les mesures oportunes per a la correcta avaluació i promoció de l'alumnat d'Educació Secundària Obligatòria..


Còpia Permalink ELI